Folketing
1998-01-29

Venstres ordfører har jo på udmærket vis tilkendegivet de synspunkter, Venstre står for i denne sag, men jeg vil godt bede skatteministeren uddybe et af de synspunkter, han kom med her på det sidste, nemlig vedrørende hensynet til lokalområderne. Jeg gør opmærksom på, at vi i denne sal for et års tid siden havde en ganske omfattende debat om Lollands problemer. Ved den lejlighed lovede regeringen, at den ville gøre alt, hvad den overhovedet kunne for at fremskynde erhvervsudviklingen i området, og at den ville tage en række initiativer, og i dag står skatteministeren på denne talerstol og siger præcis det samme: Man vil følge udviklingen og tage nogle initiativer. Men det kan vi altså ikke nøjes med. Vi kan ikke nøjes med en regering, der bare ved festlige lejligheder siger, at man vil tage nogle initiativer. Det vil hverken Rødby, som mister 700 arbejdspladser, eller andre kommuner, som lider store tab, kunne klare sig med, og derfor er vi nødsaget til at få lidt mere kød og blod på det, som skatteministeren sagde her for et øjeblik siden: Hvad er det for initiativer, hvornår kommer de, og hvilke konsekvenser vil de få?